### NN 147/2023 (12.12.2023.), Odluka o izmjeni i dopuni Odluke o troškovima u postupcima arbitraže

HRVATSKA GOSPODARSKA KOMORA

2093

Na temelju članka 13. stavka 4. Zakona o Hrvatskoj gospodarskoj komori (»Narodne novine« broj 144/2021) i članaka 42. i 78. Statuta Hrvatske gospodarske komore (»Narodne novine« broj 67/2022 i 113/2023) Upravni odbor Hrvatske gospodarske komore na 42. sjednici 29. studenoga 2023. godine donosi

ODLUKU

O IZMJENI I DOPUNI ODLUKE O TROŠKOVIMA U POSTUPCIMA ARBITRAŽE

Članak 1.

U Odluci o troškovima u postupcima arbitraže (»Narodne novine« broj 142/11, 37/15, 109/16 i 87/18) članak 2.a mijenja se i glasi:

Članak 2.a

»Kada Sudište ili tijela Sudišta djeluju kao ovlaštenik imenovanja u ad hoc arbitražama i u arbitražama koje provode druge arbitražne institucije stranke su dužne uplatiti upisnu pristojbu prema članku 8. tar. br. 1 ove Odluke.

U slučajevima u kojima Sudište pruža druge usluge u vezi s poduzimanjem radnji u ad hoc arbitražama i arbitražama koje organiziraju druge arbitražne institucije, kao što su, primjerice, radnje u svezi organizacije ročišta, uključujući i dostavu poziva za ročište, osiguranje prostorija za ročište i pružanja usluga zapisničara na ročištu, obavljanje radnji dostave pismena, arhiviranje spisa i sl., stranke su dužne uplatiti naknadu prema vrijednostima iz sljedeće tabele:

|  |  |  |
| --- | --- | --- |
| Vrijednost predmeta spora u eur (od) | (do) | Naknada u EUR |
|  | 100.000 | 500 |
| 100.000 | 2.000.000 | 1.000 |
| 2.000.000 | na više | 1.500 |

U slučaju da naknada uplaćena prema vrijednostima utvrđenima u tablici u stavku 2. ovog članka nije dostatna za pokriće svih troškova, tajnik Sudišta ovlašten je pozvati stranke na uplatu dodatne naknade prema stvarno nastalim troškovima za obavljene radnje opisane u stavku 2. ovog članka.

Ako je sporazumom o suradnji između Sudišta i neke druge arbitražne institucije predviđeno međusobno pružanje usluga u organizaciji i provedbi arbitražnih postupaka naknade iz stavka 1. i 2. ovog članka neće se naplaćivati uz uvjet uzajamnosti.

Kada Sudište ili tijela Sudišta djeluju kao ovlaštenik imenovanja u postupcima imenovanja člana ili članova vijeća za rješavanje sporova (VRS) troškovi stranaka u tom postupku sastoje se od troškova administrativnih radnji i organizacijskih aktivnosti Sudišta i troškova naknade za radnje ovlaštenika imenovanja Sudišta u postupku donošenja odluke o imenovanju člana ili članova vijeća za rješavanje sporova.

Trošak administrativnih radnji Sudišta u postupku navedenom u prethodnom stavku ovog članka određuje se u paušalnom iznosu od 500,00 eur za svaku stranku.

Administrativne radnje Sudišta u postupku imenovanja člana ili članova vijeća za rješavanje sporova (VRS) sastoje se, primjerice, od radnji zaprimanja prijedloga ili zahtjeva stranaka i formiranja spisa, organizacije sastanaka ako to stranke zatraže, obavljanje radnji dostave pismena ako to stranke zatraže i druge slične administrativne radnje ili organizacijske aktivnosti Sudišta.

U slučaju da paušalno utvrđeni trošak administrativnih radnji Sudišta u postupku imenovanja člana ili članova vijeća za rješavanje sporova za radnje opisane u prethodnom stavku ovog članka nije dostatan za pokriće svih troškova, Sudište je ovlašteno pozvati stranke na uplatu dodatne naknade prema stvarno nastalim troškovima za obavljene radnje.

Trošak naknade za radnje ovlaštenika imenovanja u postupku donošenja odluke o imenovanju člana i članova vijeća za rješavanje sporova određuje se u paušalnom iznosu od 500,00 eur za svaku stranku.

U iznimnim slučajevima ako se, primjerice, radi o značajnije povećanom opsegu aktivnosti i radnji ovlaštenika imenovanja u postupku donošenja odluke o imenovanju člana ili članova vijeća za rješavanje sporova naknada utvrđena u prethodnom stavku ovog članka može se uvećati do 30 %.

Iznosi se utvrđuju i uplaćuju u valuti euro.«

Članak 2.

U članku 8. Tar. br. 1 u tabeli u stavku 1. riječ »protuvrijednost« zamjenjuje se s riječi »vrijednost«.

U članku 8. Tar. br. 1., stavci 2. i 3. mijenjaju se i glase:

»Upisna pristojba za provođenje arbitražnog postupka utvrđuje se i plaća u valuti euro.«

Ako se upisna pristojba plaća u nekoj drugoj valuti, protuvrijednost upisne pristojbe u odnosu na valutu sjedišta Sudišta izračunava se primjenom prodajnog tečaja iz tečajne liste Hrvatske narodne banke važeće na dan uplate upisne pristojbe.«

Članak 3.

U članku 8. Tar. br. 2. u tabeli u stavku 1. riječ »protuvrijednost« zamjenjuje se s riječi »vrijednost«:

U članku 8. Tar. br. 2 u tabeli u stavku 2. riječ »protuvrijednost« zamjenjuje se s riječi »vrijednost«.

Članak 4.

U članku 8. Tar. br. 7. mijenja se i glasi:

»Stranke plaćaju ili predujmljuju troškove postupka u valuti euro.

Ako se troškovi postupka plaćaju ili predujmljuju u nekoj drugoj valuti, njihova protuvrijednost u odnosu na valutu sjedišta Sudišta izračunava se primjenom prodajnog tečaja iz tečajne liste Hrvatske narodne banke važeće na dan uplate upisne pristojbe.«

Članak 5.

Ova Odluka primjenjuje se na sve sporove pokrenute nakon njenog stupanja na snagu te na sporove pokrenute prije njenog stupanja na snagu ako u njima još nije bila uplaćena upisna pristojba.

Članak 6.

Ova Odluka stupa na snagu osmoga dana od dana objave u »Narodnim novinama«.

Klasa: 025-02/23-02/9
 Urbroj: 311-02-00-00-23-3
 Zagreb, 29. studenoga 2023.

Predsjednik
 dr. sc. Luka Burilović, v. r.